**Priloga 2: UPRAVIČENOST STROŠKOV**

VSEBINA

[I. Pogoji upravičenosti stroškov 2](#_Toc199852648)

[II. Kategorije in vrste stroškov 2](#_Toc199852649)

[1. Stroški plač in povračil v zvezi z delom 2](#_Toc199852650)

[2. Stroški za službena potovanja 3](#_Toc199852651)

[3. Pavšalno financiranje posrednih stroškov, določeno z uporabo odstotka 4](#_Toc199852652)

[4. Stroški materiala in storitev 5](#_Toc199852653)

[5. Davek na dodano vrednost (DDV) 6](#_Toc199852654)

[6. Stroški amortizacije 6](#_Toc199852655)

# Pogoji upravičenosti stroškov

Da bi bili upravičeni, morajo stroški zadostiti naslednjim splošnim načelom:

* se nanašajo na dejavnost, definirano v posameznem delovnem sklopu, navedeno v pogodbi (Prilogi 1 k pogodbi o sofinanciranju programa), in so predvideni v finančnem načrtu programa;
* so dejansko nastali za dela, ki so bila opravljena, za blago, ki je bilo dobavljeno, oziroma za storitve, ki so bile izvedene v okviru prijavljenega programa;
* so sorazmerni in neposredno povezani z izvajanjem programa za izvedbo programa;
* uporabljeni morajo biti izključno za doseganje ciljev in učinkov programa skladno z načeli gospodarnosti, smotrnosti in učinkovitosti;
* nastanejo in so plačani v obdobju upravičenosti;
* so opredeljivi in preverljivi predvsem tako, da so vneseni v računovodsko evidenco nosilca programa ter določeni v skladu s splošno veljavnimi računovodskimi standardi Republike Slovenije in v skladu s splošno priznanimi računovodskimi načeli;
* so skladni z zahtevami veljavne davčne in socialne zakonodaje.

Nenamenska poraba sredstev je neupravičen strošek.

# Kategorije in vrste stroškov

## Stroški plač in povračil v zvezi z delom

**Pogoji upravičenosti:**

Stroški plač ter druga povračila stroškov v zvezi z delom zaposlenih na programu so upravičeni do sofinanciranja. Kot zaposlene se razume osebe, ki so z izvajalcem sklenile pogodbo o zaposlitvi, aneks k pogodbi o zaposlitvi oziroma jim je opravljanje nalog na programu določeno z drugim pravnim aktom.

Ministrstvo za zdravje omejuje višino sofinanciranja plač, in sicer so upravičeni stroški določeni na način:

1. Za delovna mesta, kot so projektni sodelavec, koordinator in druga podobna delovna mesta; mesečno za polno zaposlitev največ do 2.500,00 eurov (bruto I);
2. Za delovna mesta, kot so vodja projektov, raziskovalec in podobna delovna mesta; mesečno za polno zaposlitev največ do višine 3.200,00 eurov (bruto I).

Zaposleni lahko dela na programu polni delovni čas. Polni delovni čas pomeni osem ur na dan, pet dni v tednu, kar v povprečju znese 174 ur v mesecu. V primeru, da ima oseba sklenjeno pogodbo o zaposlitvi (bodisi za določen ali nedoločen čas) in dela na programu polni delovni čas, je upravičen strošek njena plača ter druga povračila stroškov v zvezi z delom v celoti.

V primeru, da zaposleni ne dela na programu polni delovni čas, se njegov strošek obračuna v sorazmernem deležu, z upoštevanjem obsega opravljenega dela. Osnova za določanje upravičenih izdatkov je mesečno število opravljenih ur na programu. Število opravljenih ur izhaja iz evidence opravljenega dela, ki jo mora upravičenec obvezno voditi posebej za vsako osebo, ki sodeluje na programu, vendar ne polni delovni čas.

Število ur opravljenega dela ne sme presegati omejitev, ki jih določa zakonodaja s področja delovnih razmerij in pravic iz dela.

**Upravičeni stroški lahko zajemajo:**

* plače in dodatke z vsemi pripadajočimi davki in prispevki delavca in delodajalca – v celoti ali pa v deležu dela na programu;
* povračila stroškov v zvezi z delom (prehrana med delom, prevoz na delo in z dela, strošek nadomestila za uporabo lastnih sredstev pri delu na domu) – v celoti ali pa v deležu dela na programu;
* povračila in nadomestila (npr. boleznine do 30 dni), če delodajalec ne povrne stroškov dela iz drugih virov;
* druge osebne prejemke v skladu z veljavno zakonodajo (regres za letni dopust, odpravnine v skladu z 79. členom Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22, 54/22 – ZUPŠ-1, 114/23 in 136/23 – ZIUZDS), ipd., v primeru delnega dela na programu v sorazmernem deležu;
* jubilejne nagrade v skladu z veljavno zakonodajo (če je za delodajalca zakonsko obvezno, v primeru delnega dela na programu v sorazmernem deležu);
* premije kolektivnega dodatnega pokojninskega zavarovanja (če je za delodajalca zakonsko obvezno).

**Stroški, ki niso upravičeni do sofinanciranja, so:**

* prispevki za druge zavarovalne premije, ki niso zakonsko določene, kot npr. življenjska, nezgodna in druga zavarovanja, drugo dodatno zdravstveno in pokojninsko zavarovanje, prostovoljno zavarovanje;
* šolnina za dodiplomsko in podiplomsko izobraževanje (študijski programi, magisterij, doktorat in druga podiplomska izobraževanja);
* odpravnine (razen v primerih iz prejšnjega odstavka);
* solidarnostne pomoči;
* različne bonitete;
* letne stimulacije in druge nagrade;
* jubilejne nagrade (razen v primerih iz prejšnjega odstavka);
* članarine v stanovskih združenjih in zbornicah, vključno s članarinami v sindikalnih združenjih;
* stroški partnerjev, saj so zajeti v stroških zunanjih izvajalcev in niso upravičeni med stroški plač.

## Stroški za službena potovanja

**Pogoji upravičenosti:**

Povračila za stroške za službena potovanja v Republiki Sloveniji ali v tujini, povezanih s programom lahko izvajalec uveljavlja samo za pri njem zaposlene osebe. Pravilo je, da je treba izbrati najbolj ekonomičen način prevoza in bivanja. Dnevnice za službeno potovanje in bivanje so upravičen strošek, če jih upravičenec zaposlenim dejansko tudi izplača.

Če oseba potuje s svojim avtomobilom, se lahko stroški za prevoz kot upravičeni priznajo do višine kot opredeljeno:

* za javni sektor v skladu z vsakokratno veljavno zakonodajo (aneksi h kolektivni pogodbi, ipd.);
* za zasebni sektor v skladu z Uredbo o davčni obravnavi povračil stroškov in drugih dohodkov iz delovnega razmerja.

Strošek nakupa tedenske/desetdnevne vinjete je lahko upravičen strošek le v primeru, da je namenjen izključno službenemu potovanju povezanem z operacijo (letne, polletne in mesečne vinjete praviloma niso upravičen strošek, razen v primerih, ko je nakup vinjete za daljše obdobje zaradi večjega števila potovanj v daljših časovnih obdobjih gospodarnejši od nakupa tedenske/desetdnevne vinjete).

**Stroški, ki niso upravičeni do sofinanciranja, so**:

* amortizacija in drugi stroški vzdrževanja uporabe službenih avtomobilov;
* vsi potni stroški zaradi službenih poti v tujino;
* vsi stroški izobraževanj v tujini;
* vsi stroški udeležb konferenc v tujini.

## Pavšalno financiranje posrednih stroškov, določeno z uporabo odstotka

Posredni stroški so stroški, ki so povezani z neposrednimi aktivnostmi programa, in sicer v višini **do 30 %** vrednosti vseh upravičenih stroškov osebja, zaposlenega na programu[[1]](#footnote-2).

Primeri upravičenih posrednih stroškov so:

* stroški električne energije;
* stroški porabe kuriv in stroški ogrevanja;
* stroški vode in komunalnih storitev;
* stroški odvoza smeti;
* stroški telefona, faksa in elektronske pošte;
* stroški poštnin in kurirskih storitev;
* stroški potrošnega materiala (pisarniški material, čistilni material in posebni material) in drobnega inventarja, ki se uporablja na programu;
* stroški režije in administracije;
* stroški računovodskih storitev;
* stroški tekočega vzdrževanja;
* stroški najema nepremičnin in opreme za delo zaposlenih;
* zavarovalne premije za objekte in opremo ipd.

Primeri neupravičenih posrednih (operativnih) stroškov:

* zamudne obresti;
* odhodki za kazni, globe, pogodbene kazni, stroški sodnega postopka in drugi podobni stroški;
* stroški, ki so že vključeni v drugi vrsti stroškov.

Dokumentacija za dokazovanje posrednih stroškov v pavšalnem znesku se hrani pri upravičencu.

## Stroški materiala in storitev

**A. Stroški informiranja in komuniciranja**

Primeri upravičenih stroškov informiranja in komuniciranja:

* stroški organizacije in izvedbe konferenc, seminarjev, simpozijev, predstavitev, novinarskih konferenc ter drugih podobnih dogodkov (kot na primer najem dvorane, predavateljev ipd.), ki so povezani izključno z izvajanjem programa oziroma njegovo promocijo;
* stroški prehrane in pijače, ki nastanejo v povezavi z organizacijo dogodkov iz prejšnje alineje, pri čemer se kot upravičeni stroški štejejo le stroški za običajno pogostitev, v skladu z določili Uredbe o stroških reprezentance (Uradni list RS, št. 162/22), na dogodkih, ki so povezani izključno z izvajanjem programa (dokazila);
* vzdrževanja in urejanja spletnih strani;
* stroški oglaševalskih storitev in stroški objav;
* stroški v povezavi s promocijo na socialnih omrežjih;
* stroški oblikovanja, priprave na tisk, tiska, dostave gradiv in drugi stroški distribucije gradiv.

Primer neupravičenih stroškov:

* stroški svetovanja na področju informiranja in komuniciranja,
* stroški organizacije športnih ali kulturnih dogodkov (kot na primer nakup vstopnic ali kart, avtobusni prevoz udeležencev ipd.).

**B. Stroški storitev zunanjih izvajalcev**

**Pogoji upravičenosti:**

Ta vrsta stroškov vsebuje stroške storitev, ki jih izvedejo zunanji izvajalci v okviru programa in so potrebni za program. Stroški storitev zunanjih izvajalcev so praviloma upravičeni, če so predvideni v finančni konstrukciji prijave oziroma so povezani z aktivnostjo, napovedano v prijavnici.

Delo zunanjih izvajalcev ne more biti opredeljeno kot pavšalno plačilo v odstotku celotnih stroškov programa oziroma posameznih aktivnosti.

Stroški, ki se nanašajo na vsebino programa in ki jih upravičencu zagotavljajo **tretje osebe (partnerji)**, lahko vključujejo na primer:

* storitve izobraževanja in usposabljanja, če so te povezane z izvajanjem programa in namenjene izvajalcem programa;
* administrativno tehnične  storitve (npr. uporaba zunanjih računovodskih storitev);
* stroški študentov, prostovoljcev ipd.

Opravljeno prostovoljsko delo prijavitelj dokazuje z izpolnjenim evidenčnim listom, ki ga določa drugi odstavek 23. člena Zakona o prostovoljstvu (Uradni list RS, št. [10/11](http://www.uradni-list.si/1/objava.jsp?sop=2011-01-0374), [16/11 – popr.](http://www.uradni-list.si/1/objava.jsp?sop=2011-21-0688) in [82/15](http://www.uradni-list.si/1/objava.jsp?sop=2015-01-3259)) za vsakega prostovoljca, vključenega v program.

Za vrednotenje prostovoljskega dela se uporabljajo določbe Pravilnika o področjih prostovoljskega dela in vpisniku (Uradni list RS, št. 48/11, 60/11 in 29/16) in Zakona o prostovoljstvu (Uradni list RS, št. [10/11](http://www.uradni-list.si/1/objava.jsp?sop=2011-01-0374), [16/11 – popr.](http://www.uradni-list.si/1/objava.jsp?sop=2011-21-0688) in [82/15](http://www.uradni-list.si/1/objava.jsp?sop=2015-01-3259)).

**Sklepanje podjemnih in avtorskih pogodb s svojimi zaposlenimi je neupravičen strošek.**

Strošek storitve zunanjega izvajalca je neupravičen, če je:

* zunanji izvajalec povezana družba v skladu z določbami zakona, ki ureja gospodarske družbe, ali
* zakoniti zastopnik upravičenca ali njegov družinski član:
  + udeležen kot poslovodja, član poslovodstva ali zakoniti zastopnik zunanjega izvajalca ali
  + je neposredno ali preko drugih pravnih oseb v več kot petindvajset odstotnem deležu udeležen pri ustanoviteljskih pravicah, upravljanju ali kapitalu zunanjega izvajalca.

## Davek na dodano vrednost (DDV)

**Pogoji upravičenosti:**

DDV se lahko vključi v finančni načrt kot upravičen strošek le v primeru, če upravičenec nima pravice do odbitka DDV, ali ima pravico le do delnega odbitka  DDV (v višini neodbitnega deleža).

Pri načrtovanju upravičenih stroškov in izdatkov je treba biti pozoren na DDV status.

Obstajajo tri možnosti:

* če je upravičenec identificiran za namene DDV in ima pravico do odbitka celotnega DDV, se DDV ne sme vključiti med upravičene stroške in izdatke (to pomeni, da je DDV neupravičen strošek in se mora financirati iz lastnih virov);
* če je upravičenec identificiran za namene DDV in nima pravice do odbitka DDV, se DDV lahko vključi med upravičene stroške in izdatke (to pomeni, da je celoten znesek DDV upravičen strošek);
* če je upravičenec identificiran za namene DDV in ima pravico le do delnega odbitka  DDV, se DDV lahko vključi med upravičene stroške in izdatke le v višini neodbitnega deleža (to pomeni, da je DDV delno upravičen, delno pa neupravičen strošek oziroma izdatek).

## Stroški amortizacije

**Pogoji upravičenosti:**

Stroški amortizacije so upravičeni v primeru, če:

* se stroški amortizacije izračunajo v skladu z ustreznimi računovodskimi predpisi;
* se stroški nanašajo izključno na dobo sofinanciranja programa;
* so izdatki vključeni v bilanco stanja ali seznam računih sredstev.

Stroške amortizacije je treba obračunati v skladu s predpisi o obračunavanju amortizacije in v skladu z internimi akti upravičenca, če ti določajo daljša obdobja amortizacije. Stroški se priznajo največ v višini davčno priznane stopnje, ne glede na uporabljeno metodo amortiziranja.

Amortizacija se obračunava sorazmerno v vsakem ustreznem periodičnem poročilu. Vračilo stroškov amortizacije sredstev ni mogoče v celoti zahtevati samo v enem obdobju, ampak jih je treba razporediti glede na amortizacijsko dobo in celotno dobo trajanja programa.

**Upravičen je samo sorazmeren del stroškov amortizacije glede na delež uporabe za izvajanje programa. Znesek (uporabljeni odstotek in čas trajanja) mora biti revizijsko preverljiv. Stroški amortizacije sredstev nikoli ne morejo preseči njihove nabavne vrednosti.**

1. Neposredni stroški osebja so stroški zaposlenih, ki izhajajo iz pogodbe o zaposlitvi, vključno s stroški dela po podjemni pogodbi in avtorski pogodbi pri prijavitelju programa(sem NE sodijo stroški za službena potovanja, potni stroški po avtorski pogodbi, stroški za pripravo avtorskega dela ipd.). V kolikor so taki stroški v pogodbah jasno opredeljeni (razdelitev stroškov po posameznih kategorijah kot npr.: stroški dela, stroški prevoza, stroški priprave gradiva ipd.). Ta definicija se uporablja izključno za določanje višine pavšalnega financiranja. V kolikor stroški niso ustrezno opredeljeni v podlagah za izračun (podjemne in avtorske pogodbe), se kot osnova uporablja neposredne stroške plač. [↑](#footnote-ref-2)